Meer bekend oor Piketberg-boer se dood(Argieffoto: Nico Strydom) Verdere besonderhede oor ŉ boer van Piket-Bo-Berg naby Piketberg se dood het aan die lig gekom. Maroela Media het vroeër berig dat die boer se liggaam gedeeltelik in ŉ drom versteek was toe hy Woensdagoggend op sy plaas aangetref is. Daar is intussen betroubaar verneem dat die 53-jarige slagoffer Hendrik Pistorius, ŉ blommeboer in die Wes-Kaap, is. Volgens inligting wat aan die burgerregteorganisasie AfriForum verskaf is, is Pistorius glo met ŉ voorwerp aan die regterkant en boaan sy kop geslaan. Hy het na bewering aan hierdie beserings beswyk. Daar word vermoed dat sy liggaam met ŉ bebloede nylonsak gesleep is voordat hy in die drom versteek is. Hoewel dit nie duidelik is of hy by ŉ struweling betrokke was nie, is ŉ onbekende bedrag geld en sy beursie in hierdie stadium skoonveld. Pistorius se vuurwapens is glo tydens die onlangse amnestietydperk ingehandig en slegs ŉ windbuks was nog in sy besit. Die polisie ondersoek nou sake van moord en roof ná die plaasaanval. Agri Wes-Kaap het intussen sy skok oor die gru-daad uitgespreek en sê dit is onaanvaarbaar dat boere, hul werknemers en gesinne voortdurend in vrees moet lewe. “Boere kan nie alleen verantwoordelikheid neem vir landelike veiligheid nie. Die regering sal landelike veiligheid daadwerklik moet begin dryf en as ŉ prioriteit beskou,” sê Jannie Strydom, uitvoerende hoof van Agri Wes-Kaap. “Elke keer wanneer ŉ boer sterf, word ŉ gemeenskap negatief geraak. Die uitwerking wat dit op die breër landelike gemeenskap het, is rampspoedig.” Agri Wes-Kaap het ook sy innige meegevoel met die slagoffer se geliefdes betuig.